ད་ལྟ་བོད་པ་ལ་ལ་ཞིག་གིས།བོད་སྐད་ལས་མི་ཤེས་པའི་བོད་ཞིང་འབྲོག་མང་ཚོགས་ལ་རྒྱ་སྐད་བཤད་ནས་རྫིག་ཉམས་སྟོན་བཞིན་ཡོད་མོད།འོན་ཀྱང་རྒྱ་སྐད་བཤད་པ་སྐབས་སུ་བབས་ན་ད་མ་དིག་ཙམ་ལས་རྒྱ་སྐད་མགོ་རྔ་ཚང་བ་ཞིག་ཀྱང་བཤད་མི་ཤེས།རྒྱ་ཡིག་གི་ལམ་ནས་གཞུང་ཆེན་ལ་ལྟ་བའི་བློ་མིག་ནི་དེ་བས་ཀྱང་མེད་པས།དེ་ནི་རང་གི་ནང་ཉམས་བསྟན་པ་ཙམ་ལས་གཟི་བརྗིད་ག་ལ་ཡོད།དེས་ན་བོད་མི་རིགས་རང་ཉིད་ཐུན་མོང་མ་ཡིན་པར་མཚོན་བྱེད་དུ་གྱུར་བ།རང་གི་ཆོས་རིག་སྲིད་གསུམ་ཡོངས་སུ་དོར་ནས་བོད་པའི་ལ་རྒྱ་ཡོད་མདོག་བྱེད་པ་ནི།གཡུལ་ཁྲོད་དུ་གཞན་དང་འཐབ་པ་ན་རལ་གྲི་དགྲ་ལ་ཤོར་ཏེ་ཤུབ་ཀྱི་སྟེང་ནས་དཔའ་སྐད་འདོན་པ་ལྟར་སོང་བས་སྙིང་བོ་ཅི་ཡང་མེད་དོ།།